Poul Nødgaard (DF), 2003-03-25:
Folketinget skulle i dag have været præsenteret for en total udligningsreform, således at kommuner og amter præcis var klar over, hvilke økonomiske forudsætninger de havde fra januar 2004.
Det er helt rigtigt, sådan skulle det have været
, men den omstændighed, at regeringen nedsatte Strukturkommissionen, har imidlertid medført, at indenrigs- og sundhedsministeren har fundet det betimeligt, at udligningsreformen ligesom kommer i to tempi.
Den første del er så det, vi ser her i dag, og så har jeg lagt mærke til, at der i lovforslaget står helt klart, at den sidste del bliver præsenteret, samtidig med at Strukturkommissionen aflægger sin rapport.
Så der bliver sikkert meget travlt de steder, hvor man skal have det op at stå.
Det synes jeg også er meget nødvendigt for de mange kommuner, der nu ikke får den fulde udligningsreform, som de havde ventet.
Der synes jeg, det er rimeligt og klart, at man allerede pr. 1. januar 2004 sammen med Strukturkommissionens endelige rapport kan fremlægge sine forslag til, hvordan den øvrige udligning for de dele, der ikke kommer med her i dag, så skal fungere.
Men jeg vil sige: I store træk kan Dansk Folkeparti tilslutte sig det forslag, som ministeren har fremsat i dag, fordi vi synes, det i grove træk følger den rapport, der er kommet fra Finansieringsudvalget, og det var sådan set det, vi i hvert fald har givet accept til, nemlig at det Finansieringsudvalg måtte arbejde med de her ting, således at vi fik sat skik på de mest vitale dele, som skal gennemføres nu og her. Jeg vil så samtidig sige, at så længe der er kommuner til, og det vil der formentlig være mange år endnu, er der store forskelle i økonomien i dem, og der er det specielt naturligvis skatteydernes indkomster, der er genstand for stor forskellighed.
Af den grund og af mange andre årsager er der behov for - det tror jeg ikke at vi i Folketinget er uenige om -
Men jeg vil så samtidig sige til ministeren og til andre interesserede, der hører på det her, at jeg synes, at hele udligningssystemet efterhånden er blevet meget kompliceret; jeg ved ikke, hvor mange ovre i Indenrigsministeriet - måske er der to-tre stykker - der ved
helt præcis, hvordan de her dele er skruet sammen
Jeg synes, det er utrolig kompliceret.
Det er jo ikke alene det, vi taler om her i dag, men hele bloktilskudssystemet er og bliver kompliceret.
Og jeg tror, at mange kommuner bare tager til takke, når de får at vide: Så meget er det årlige bloktilskud.
Jeg ved ikke, i hvor høj grad man i de økonomiske forvaltninger er i stand til at kunne beregne helt ind til benet, om de tal nu også er rigtige.
Men det, vi snakker om her i dag, er jo, at ministeren gerne vil have de her ting til at falde i hak pr. 1. januar 2004, og der synes jeg, det er prisværdigt - og jeg synes, der er kommet for få anerkendende ord - at man så gør det på den måde, at man bevarer status quo i forhold til, hvordan det har været for 2003.
Jeg sagde før, da jeg var på talerstolen - hr. Arne Toft bemærkede desværre ikke, at jeg sagde det - hvordan kurven er gået op, specielt i 2003, hvor der blev tilført 182 mio. kr., således at det er en meget, meget stor stigning, der er sket med hensyn til de kommuner, som er det, der hedder vanskeligt stillede kommuner.
Jeg har også bemærket, at der fortsat, ud over de 400 mio. kr., vil være 100 mio. kr.
Jeg er ikke klar over, hvilket kriterium det går efter, men jeg må gå ud fra, at når man har valgt en regering og en minister, må man have tillid til, at de 100 mio. kr. bliver fordelt på en ordentlig måde, således at kommuner, der er i en helt specifik klemme, også bliver hjulpet. Så synes jeg da også, det er glædeligt at se, at der også er sat midler af til vores amter, således at der er 60 mio. kr. der.
Det synes jeg kommer alt for lidt frem - også hvad der er af positive ting i lovforslaget.
Med hensyn til grundtakstproblemet synes jeg, man har fundet
en, for at bruge et moderat udtryk, rimelig løsning i lovforslaget her.
Det har været et problem, der har været meget stort for mange kommuner, og de særordninger, der er lavet for 2002 og 2003, videreføres nu, og så laver man en ny krølle: fremover lever man op til reglen, at den, der bestiller musikken, også betaler for den, altså stadig væk inden for grundtakstbeløbet, og at amterne betaler det, der ligger ud over.
Jeg synes også, det er værd at notere - det er nok ikke noget, Socialdemokratiet er så begejstret for at høre, men jeg vil nævne det alligevel - at det også bliver videreført, at i de kommuner, der har over 12 i grundskyldpromille, bliver de landbrugsejendomme, gartnerier osv. ikke afkrævet mere end 12 promille, selv om promillen måske er 16 eller 18, og at staten så kompenserer det beløb, der ligger ud over 12 promille. Så alt i alt vil jeg sige, at vi vil prøve at medvirke til den her lovgivning, der ligger her i dag.
Og jeg vil da også både appellere til og tro på, at Socialdemokratiet og andre ansvarlige partier vil medvirke.
For hvis man forestillede sig - og nu taler jeg altså alvor til de forskellige partier - at det her forslag ikke kom igennem, så ville jeg godt høre det ramaskrig, der så vil komme fra de kommuner, der er berørt, og som ikke får noget som helst fra januar 2004.
Så man skal lige vide, hvad det er man gør - nu truer jeg ikke - inden man trykker på de røde knapper.